《与柳丞夜话庐山》
宋代·郭祥正

君家庐山下，我昔庐山游。芜阴偶会合，共忆林泉幽。

山脚仙佛居，宝阁连琼楼。客子多所至，未足勤吾求。

最爱山北冈，鸟道通岩陬。其初惠远辈，遗芳至今留。

嵬峨定心石，欲脱如簪抽。下视千仞溪，半空五云浮。

石门扼危磴，天瀑垂还收。微风仙籁奏，灵草香气柔。

龙吟万壑响，桂子落三秋。安栖虽未能，历览稍已周。

一别几三年，万事何悠悠。日月随转目，霜雪易满头。

饥将无稻粮，寒亦乏衣裘。虽非圣贤耻，自起妻儿羞。

慨欲携锄犁，为君耕旧丘。经年饱蔬粟，吾道从休休。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。